


ZAPISNIK

sa XVI. sjednice Gradskog vijeća Grada Staroga Grada održane dana 13. kolovoza 2026. godine u Gradskoj vijećnici.
Započeto u 19:35 sati.
Sjednicu otvara i njome predsjedava gosp. Antonio Makjanić, potpredsjednik Gradskog vijeća Grada Staroga Grada.
Konstatira se da su na današnju sjednicu Gradskog vijeća uredno pozvani vijećnici:	
Alaupović Tomislav (HDZ), Bratanić Teo (KLGB Antonio Škarpa), Fredotović Pero (HDZ), Lučić Lavčević Branko (KLGB Branko Lučić Lavčević), Makjanić Antonio (HDZ), Maroević Vinko (HDZ), Matijević Frankica (KLGB Antonio Škarpa), Moscatello Amalija (KLGB Antonio Škarpa), Moskatelo Dajana (HDZ), Moškatelo Ivica (KLGB Antonio Škarpa), Novak Marija (KLBG Branko Lučić Lavčević), Petrić Andro (HDZ), Petrić Perislav (SDP).
Poziv sa prijedlogom Dnevnog reda za XVI. sjednicu Gradskog vijeća Grada Staroga Grada, Klasa: 024-04/26-01/12, Urbroj: 2181-10-01-26-1 od 10. kolovoza 2026. godine prileži ovom Zapisniku.
Sjednici Vijeća nazočni su vijećnici:
Bratanić Teo, Fredotović Pero, Lučić Lavčević Branko, Makjanić Antonio, Maroević Vinko, Matijević Frankica, Moskatelo Dajana,  Moškatelo Ivica, Novak Marija, Petrić Andro. 
Odsutni:  Alaupović Tomislav, Moscatello Amalija, Petrić Perislav.

Ostali nazočni:
Vinko Vranjican – Gradonačelnik Grada Staroga Grada
Toni Damjanić – pročelnik Jedinstvenog upravnog odjela (dalje u tekstu: Izvjestitelj)
Mihaela Andrić – Voditeljica Odsjeka za opću upravu i imovinsko-pravne poslove, (dalje u tekstu: Izvjestiteljica, ujedno i zapisničar)
Vincent Šepić – tehnička služba
Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku XVI. sjednice Vijeća čini 10 (deset) nazočnih vijećnika od ukupnog broja od 13 vijećnika, čime su ispunjeni zakonski (članak 36. stavak 1. Zakona o lokalnoj i područnoj /regionalnoj/ samoupravi («NN», br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i poslovnički (članak 67. i 68. Poslovnika Gradskog vijeća Grada Staroga Grada (“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljani rad i odlučivanje.
	Za današnju sjednicu Gradskog vijeća predložen je slijedeći:

Dnevni red:

1. Usvajanje zapisnika sa XV. sjednice Gradskog vijeća održane dana 3. kolovoza 2026. godine,
2. V i j e ć n i č k a  p i t a n j a,
3. Prijedlog Rješenja o razrješenju i imenovanju predsjednika Odbora za izbor i imenovanja,
4. [bookmark: _Hlk238027967]Prijedlog Pravilnika o jednostavnoj nabavi.

Potpredsjednik Gradskog vijeća (GV), nakon prozivke nazočnih i utvrđivanja kvoruma, konstatira da je u prilogu s materijalima dostavljen prijedlog Dnevnog reda.

Potpredsjednik GV pita ovlaštene predlagatelje imaju li prijedloga za izmjene i dopune dnevnog reda. 
Prijedloga za izmjene i dopune Dnevnog reda nije bilo.

Potpredsjednik stavlja na glasanje prijedlog dnevnog reda te se isti usvaja jednoglasnom odlukom sa 10 (deset) glasova „za“.

	Prelazi se na rad po točkama dnevnog reda.

Točka 1.
Usvajanje zapisnika sa XV. sjednice Gradskog vijeća održane dana 3. kolovoza 2026. godine

Vijećnicima je dostavljen zapisnik sa XV. sjednice Gradskog vijeća održane dana 3. kolovoza 2026 godine.
Vijećnica Marija Novak iznosi primjedbe na zapisnik i to za ispravak grešaka na stranici 2. i 4. te za ispravak navoda vijećnice Novak u točci 2. Vijećnička pitanja na stranici 4. zapisnika.
Primjedbe se primaju na znanje te će se zapisnik ispraviti u dijelu koji je naveden.
Potpredsjednik stavlja na glasanje usvajanje Zapisnika sa XV. sjednice Gradskog vijeća održane dana 3. kolovoza 2026. godine te se isti usvaja 8 (osam) glasova „za“[footnoteRef:1]. [1:  O zapisniku nisu glasali Moškatelo Ivica i Lučić Lavčević Branko obzirom da isti nisu bili prisutni.] 


Točka 2.
V i j e ć n i č k a   p i t a n j a
	
1. Marija Novak 
Vijećnica navodi da je na prošloj sjednici postavila pitanje vezano za stanje uvala i plaža te o načinu prikupljanja otpada. Konstatira da je zaprimila očitovanje direktora Komunalno Stari Grad te navodi da se radi o planovima kako će se u budućnosti prikupljati otpad. 
Zašto se događa da djelatnici u isti kamion stavljaju komunalni otpad te plastiku i papir te što se u međuvremenu dogovorilo sa direktoricom Turističke zajednice i direktorom Komunalno Stari Grad. 

Odgovor: Gradonačelnik
Gradonačelnik navodi da je u razgovoru sa direktoricom Turističke zajednice saznao da su u međuvremenu plaže očišćene. Što se tiče direktora Komunalno Stari Grad, navodi da direktor, zbog zdravstvenih problema nije mogao prisustvovati ovoj sjednici te je inzistirao da dostavi pisani odgovor. Također navodi da će se potruditi da na narednoj sjednici bude prisutan i direktor Komunalno Stari Grad.  

2. Marija Novak
Vijećnica upućuje pitanje Gradonačelniku u vezi obilježavanja Dana pobjede i domovinske zahvalnosti i Dana branitelja te ujedno i 31. obljetnice vojno redarstvene operacije „Oluja“ Navodi da taj dan, osim polaganja vijenaca i koncerta Hrvatske gradske glazbe, nije bio vidljivih obilježja ovog blagdana. Navodi da se približava i Dan Grada te je najavljen i vatromet. Također navodi da su mnogi gradovi odustali od izvođenja vatrometa zbog povećane opasnosti od požara. Smatrate li da je dosadašnji način obilježavanja važnih državnih blagdana primjeren njihovom značenju te planirate li unaprijediti njihovo obilježavanje u javnom prostoru?
Vijećnica također upućuje pitanje Gradonačelniku je li razmotrio ideju o odustajanju od vatrometa odnosno ako nije, je li donio odluku o održavanju vatrometa, je li provedena procjena rizika, jesu li konzultirane službe i jesu li razrađene sigurnosne mjere za održavanje.     

Odgovor: Gradonačelnik
Gradonačelnik navodi da je on osobno protiv vatrometa jer je i sam ljubitelj životinja. Ali u dogovoru sa drugima odlučeno je da će vatromet biti održan jer je to jedan od simbola koji bude na Dan Grada te su dobivene sve suglasnosti za održavanje vatrometa. 

3. Ivica Moškatelo
Vijećnik upućuje pitanje Gradonačelniku u vezi postavljenih stupića na cesti kod zgrade Vinarije. Navodi da su postavljeni stupići kod predmetne zgrade i na cesti kod starog trajektnog pristaništa iako su na istom mjestu već postavljeni znakovi zabrane parkiranja. Navodi da uz sve manifestacije koje se očekuju, neće biti mjesta za parkiranje. Tko je napravio procjenu da se isti postave?

Odgovor: Gradonačelnik
Gradonačelnik daje riječ pročelniku.
Pročelnik navodi da na predmetnim lokacijama postoji problem sa parkiranjem, čak su pritužbe pojedinaca poslane i na nadležno ministarstvo. Navodi da odnedavno Grad ima prometnog redara te je ovo bio jedan od načina da se uvede reda. Stupići su montažni te njihovo postavljanje nije iziskivalo dodatne troškove. Navodi da je prometni redar u jednom danu zabilježio 50 prijava, a nije pokrio sve lokacije.
S obzirom da Grad više nema parkiralište na lokaciji gdje je u tijeku izgradnja Centra za upravljanje katastrofama te se pristupilo uređenju parkirališne površine u blizini navedene lokacije, također uređeno je i parkiralište iznad nogometnog igrališta. 
	 
Drugih pitanja nije bilo.

Točka 3.
Prijedlog Rješenja o razrješenju i imenovanju predsjednika Odbora za izbor i imenovanja

Potpredsjednik navodi da je upućen poziv za dostavu kandidata za predsjednika Odbora za izbor i imenovanje te je do dana održavanja sjednice zaprimljen jedan prijedlog.[footnoteRef:2] [2:  Prijedlog je zaprimljen neposredno prije početka sjednice Gradskog vijeća] 


Potpredsjednik navodi da je zaprimljen prijedlog ovlaštenog predlagatelja, KLGB Branko Lučić Lavčević kojim se predlaže da vijećnica Marija Novak bude kandidat za predsjednicu Odbora za izbor i imenovanja. 

Potpredsjednik pita ovlaštene predlagatelje imaju li još prijedloga.

S obzirom da nije bilo drugih prijedloga Potpredsjednik stavlja na glasanje prijedlog da Marija Novak bude predsjednica Odbora za izbor i imenovanja.

Glasanjem sa 10 (deset) glasova Gradsko vijeće je donijelo Rješenje o razrješenju i imenovanju predsjednika Odbora za izbor i imenovanja.
[bookmark: _Hlk225499316]
Točka 4.
Prijedlog Pravilnika provedbi jednostavne nabave
	
Izvjestitelji po ovoj točci Dnevnog reda su voditeljica Odsjeka, Mihaela Andrić i pročelnik Toni Damjanić.
	Nakon obrazloženja izvjestitelja uslijedila je rasprava u kojoj su sudjelovali vijećnica Marija Novak, vijećnik Pero Fredotović i Toni Damjanić. 

Potpredsjednik zaključuje raspravu te stavlja na glasanje Prijedlog Pravilnika o provedbi jednostavne nabave.

	Glasanjem sa 10 (deset) glasova „za“ Gradsko vijeće je donijelo Pravilnik o provedbi jednostavne nabave

……………

Dnevni red je iscrpljen u 20:10 sati te Potpredsjednik Gradskog vijeća, uz zahvalu na sudjelovanju, zaključuje XVI. sjednicu Gradskog vijeća Grada Staroga Grada.



   Zapisničar: 		                                       			GRADSKO VIJEĆE 
           	     Mihaela Andrić					         GRADA STAROGA GRADA  
       							         Potpredsjednik  
							           Antonio Makjanić

